Tú røkkur langt við at hava hjartað á røttum stað! Tað fekk U16 at sanna seinnapartin, tá liðið stríddi seg til kærkomnan sigur í Leirvík. Við sigrinum hevur B36 lagt væl frá landi í meistarabólkinum. Víkingur var meira á bóltinum í fyrra umfari, men tað var bara einaferð, at Aksel Berg, sum vardi málið hjá B36, varð settur undir trýst av álvara. Tá bjargaði hann eisini meistarliga. Liðskiparin Benjamin Heinesen var aftur dukandi hjartað á miðvøllinum hesaferð. Viljasterki miðvallarin vann eina rúgvu av nærdystum og tóku eisini lut í framrættaða spælinum, tá høvið var til tað. Teis Horn Rasmussen, sum spældi undir liðini á Benjamin Heinesen, var eisini raskur bóltvinnari á miðvøllinum. Í seinna hálvleiki kom B36 fyri seg og spældi seg til fleiri upplagdar møguleikar. Tólv minuttir restaðu í, tá tað loksins brast fyri nev. Tá fór Kristian Oliversson í hernað móti verjuni hjá Víkingi. Hann var komin upp í ferð, tá hann smoygdi bóltin fram við einum verjuspælara, sum toygdi seg í hvørjari lykkju fyri at byrgja renniteinin hjá framherjanum av. Oliversson rann seg í skotstøðu og kom at standa einsamallur við málverjan. Av brotsteigarmarkinum var hann ivaleysur og rullaði bóltin fram við hjálparsleysa málverjanum. Bara tveir minuttir seinni var sami Kristian Oliversson vístur av vølli fyri kjaftaslit. Verjuparturin, sum Vensil Djurhuus, Suni Højgaard, Knútur Jóannesarson og Neli Heldarskarð mannaðu, lat seg kortini ongantíð hótta–sæð burtur frá einum møguleika í seinastu sekundunum, tá Aksel Berg var knappur og aftur vardi meistarliga fyri. Fleiri má komu ikki, og B36 hevur vunnið sær fyrstu trý stigini í fyrstu royndini í meistarabólkinum. Mótstøðuliðið hósdagin er FC Suðuroy, sum vann heili 5-1 á HB í dag.